Tartu Ülikooli Akadeemiline Spordiklubi ja Priit Vene sõlmisid lepingu, millega Venest saab TÜ korvpallimeeskonna peatreener järgnevaks kaheks aastaks.

"Usume, et Priit on õige treener juhendamaks meie nooruslikku meeskonda, kelle pikaajalised kogemused aitavad poistel kasvada korralikeks mängumeesteks," sõnas TÜ ASK turundus- ja kommunikatsioonijuht Raigo Häelme pressiteate vahendusel.

Hetkel käivad aktiivsed läbirääkimised Tartu esindusmeeskonna moodustamiseks. Noormängijate kõrvale soovib TÜ spordiklubi leida neli-viis kogemustega mängijat, kellelt saaks Tartu poisid õppida.

Eelmisel hooajal saavutas Tartu Ülikooli korvpallimeekond Priit Vene juhendamisel Eesti meistrivõistlustel teise ning Balti liigas kolmanda koha.